Uverejnenie žiadosti o schválenie podstatnej zmeny špecifikácie výrobku podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2020/C 221/06)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„ASPARAGO VERDE DI ALTEDO“

EÚ č.: PGI-IT-0127-AM01 – 14. 3. 2019

CHOP ( ) CHZO (X)

1. Skupina žiadateľov a oprávnený záujem

Consorzio di Tutela dell’Asparago verde di Altedo IGP

Piazza Caduti della Resistenza, 2 40051 Malalbergo (BO) TALIANSKO Tel. +39 532904511 Fax +39 532904520

Certifikovaný e-mail: asparagoverdeigp@pec-legal.it

Consorzio di Tutela dell’Asparago verde di Altedo IGP má právo predložiť žiadosť o zmenu podľa článku 13 ods. 1 vyhlášky ministerstva poľnohospodárskej, potravinárskej a lesníckej politiky č. 12500 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

☐ Názov výrobku

☒ Opis výrobku

☒ Zemepisná oblasť

☒ Dôkaz o pôvode

☒ Spôsob výroby

☒ Súvislosť

☒ Označovanie

☒ Iné (spresní sa)

4. Typ zmeny (zmien)

☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012.

☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmeny

Opis výrobku

— Článok 2 špecifikácie výrobku

Tento odsek:

„Na produkciu ‚Asparago verde di Altedo‘ sú vhodné tieto kultivary:

Precoce di Argenteuil; Eros; Marte; Ringo;“

sa mení takto:

„Na produkciu ‚Asparago verde di Altedo‘ sú vhodné tieto kultivary:

Eros, Marte, Franco, Giove, Ercole, Vittorio, Athos.“

Dôvod:

Aktualizácia a rozšírenie škály odrôd. Keďže sa „Asparago verde di Altedo“ v súčasnosti vyrába takmer výlučne z kultivaru Eros, na účely zabezpečenia kontinuity produkcie sa navrhuje, aby sa odrody rozšírili o hybridy, ktoré vznikli zlepšením genetickej kvality miestnej odrody Precoce di Argenteuil, a aby sa zároveň táto odroda vyňala. Pridávajú sa odrody Franco, Giove, Ercole, Vittorio a Athos. Pridaním týchto odrôd sa zabezpečí väčšie množstvo špargle a predĺži sa obdobie zberu a predaja, čím sa zaručí väčšia dostupnosť pre koncového spotrebiteľa.

Odroda Ringo bola vyňatá, pretože jej množiteľský materiál už nie je k dispozícii.

Zmena sa týka bodu 4.2 zhrnutia uverejneného v Ú. v. ES C 114 z 15. mája 2002 a bodu 3.2 jednotného dokumentu.

— Do článku 2 sa dopĺňa tento odsek: „Výhonky, ktoré spĺňajú všetky požiadavky špecifikácie výrobku okrem požiadaviek triedy a tvaru, sa môžu použiť len na spracovanie a môžu niesť CHZO ‚Asparago verde di Altedo‘. Takéto výhonky sa nesmú predávať koncovému spotrebiteľovi.“

Pridáva sa možnosť spracovania špargle, ktorej nedostatky sa týkajú len veľkosti a tvaru, hoci bola vyprodukovaná a vypestovaná v súlade s parametrami stanovenými v špecifikácii. Nebude sa však spracovávať zelenina, ktorá nie je zdravá a nespĺňa špecifikáciu výrobku.

Zmena sa týka bodu 4.2 zhrnutia uverejneného v Ú. v. ES C 114 z 15. mája 2002 a bodu 3.2 jednotného dokumentu.

— Do článku 2 sa dopĺňa tento odsek: „Na výrobu výrobku ‚Asparago verde di Altedo‘ je povolené používať iné kultivary špargle vypestované v rámci výskumu odrôd za predpokladu, že sa prostredníctvom experimentálnych a listinných dôkazov preukáže, že spôsob pestovania, ako aj kvalitatívne vlastnosti plodov sú v súlade so špecifikáciou výrobku. Používanie takýchto kultivarov na výrobu ‚Asparago verde di Altedo‘ sa musí vopred oznámiť ministerstvu poľnohospodárskej, potravinárskej a lesníckej politiky, ktoré ich musí posúdiť, pričom môže na tieto účely požiadať o technické stanovisko kontrolný alebo iný orgán.“

Aby sa zabezpečila kontinuita výroby a zároveň zachovala tradícia a spojitosť s miestnym územím, dopĺňa sa ustanovenie o možnosti používať iné kultivary špargle za predpokladu, že iné ako uvedené odrody vopred schváli ministerstvo poľnohospodárskej, potravinárskej a lesníckej politiky.

Zmena sa týka bodu 4.2 zhrnutia uverejneného v Ú. v. ES C 114 z 15. mája 2002 a bodu 3.2 jednotného dokumentu.

Zemepisná oblasť

— Článok 3 špecifikácie výrobku: Po zlúčení obcí v januári 2014, resp. januári 2017 sa opravili formálne chyby v špecifikácii výrobku a aktualizovali sa názvy obcí. Produkčná plocha sa nezmenila ani nerozšírila.

Konkrétne:

Provincia Bologna: — „Castelmaggiore“ sa nahrádza názvom „Castel Maggiore“, čo je správny názov obce. — „Castelguelfo“ sa nahrádza názvom „Castel Guelfo di Bologna“, čo je správny názov obce. — „San Giovanni Persiceto“ sa nahrádza názvom „San Giovanni in Persiceto“, čo je správny názov obce.

Provincia Ferrara: — „Iolanda di Savoia“ sa nahrádza názvom „Jolanda di Savoia“, čo je správny názov obce. — Obec Fiscaglia: obec Fiscaglia vznikla 1. januára 2014 zlúčením susediacich obcí Massa Fiscaglia, Migliarino a Migliaro. Uviesť v špecifikácii správny názov sa preto považuje za primerané. Tri obce, ktoré sa uvádzali v minulosti, sa nahrádzajú v plnom rozsahu obcou Fiscaglia, pričom oblasť, na ktorú sa špecifikácia vzťahuje, sa nemení. — Obec Terre del Reno: obec Terre del Reno vznikla 1. januára 2017 zlúčením susediacich obcí Sant’Agostino a Mirabello. Uviesť v špecifikácii správny názov sa preto považuje za primerané. Obe obce, ktoré sa uvádzali v minulosti, sa nahrádzajú v plnom rozsahu obcou Terre del Reno, pričom oblasť, na ktorú sa špecifikácia vzťahuje, sa nemení.

Zmena sa týka bodu 4.3 zhrnutia uverejneného v Ú. v. ES C 114 z 15. mája 2002 a bodu 4 jednotného dokumentu.

Dôkaz o pôvode

— Článok 5 špecifikácie výrobku

Tento odsek:

„Zariadenia vhodné na produkciu špargle s CHZO ‚Asparago verde di Altedo‘ sú uvedené v osobitnom zozname, ktorý uchováva a aktualizuje kontrolný orgán v zmysle článku 10 ods. 2 nariadenia (EHS) č. 2081/92.“

sa ruší a nahrádza takto:

„Kontrolný orgán v zmysle článkov 36 a 37 nariadenia (EÚ) č. 1151/2012 overuje, či výrobok spĺňa požiadavky špecifikácie. Príslušným kontrolným orgánom je Check Fruit srl – Via dei Mille, 24 – 40121 Bologna – Taliansko, Tel. +39 0516494836, Fax +39 0516494813 – info@checkfruit.it. Vysledovateľnosť výrobku je zaručená zaevidovaním katastrálnych pozemkov, na ktorých sa výrobok pestuje, a údajov o výrobcoch a baliarňach do zoznamov, za ktoré zodpovedá kontrolný orgán uvedený v článku 5, ako aj informovaním kontrolného orgánu o vyprodukovaných množstvách. Všetky fyzické aj právnické osoby zaznamenané v príslušných zoznamoch podliehajú kontrolám zo strany kontrolného orgánu v zmysle špecifikácie výrobku a príslušného kontrolného plánu.“

Znenie článku sa zmenilo tak, aby zahŕňal odkazy na kontrolný orgán a dôkaz o pôvode výrobku, ako sa stanovuje v článku 7 písm. d) a g) nariadenia (EÚ) č. 1151/2012.

Spôsob výroby

— Článok 4 špecifikácie výrobku

Tento odsek:

„Vzdialenosť, hĺbka výsadby a hustota: minimálna vzdialenosť medzi riadkami musí byť 1 m; minimálna vzdialenosť v riadkoch musí byť 0,33 m.“

sa mení takto:

„Vzdialenosť, hĺbka výsadby a hustota: vzdialenosť medzi riadkami musí byť 1 m až 3,5 m; minimálna vzdialenosť v riadkoch musí byť 0,15 m.“

Pokiaľ ide o spôsob výroby, pestovateľské techniky sa modernizovali, no naďalej zostávajú v súlade s tradíciou. Čoraz rozšírenejšou technikou je zväčšovanie vzdialenosti medzi riadkami až na 3,5 m. Výsledkom sú väčšie výnosy a dlhší životný cyklus pozemkov, na ktorých sa pestuje špargľa.

Úprava pestovateľských techník viedla k zníženiu minimálnej vzdialenosti v riadkoch. Úzko to súvisí s väčšou vzdialenosťou medzi riadkami, pričom výsledkom je najmä jednoznačné zlepšenie zdravia rastlín. Pri širších rozstupoch medzi riadkami hrozí nižšie riziko chorôb, napríklad plesňového ochorenia. Okrem toho vedú k úsporám množstva hnojiva, keďže hnojivo sa aplikuje bezprostredne na riadky. Domnievame sa, že zníženie minimálnej vzdialenosti v riadkoch a zväčšenie vzdialenosti medzi riadkami neovplyvní vlastnosti a kvalitu výrobku.

— Táto veta: „Korunky špargle musia vážiť aspoň 70 g a nesmú byť napadnuté chorobou.“

sa mení takto:

„Korunky špargle musia vážiť aspoň 50 g a nesmú byť napadnuté chorobou.“

Aby sa mohla upraviť špecifikácia výrobku, a to aj v súvislosti s množiteľským materiálom, je nutné znížiť minimálnu hmotnosť koruniek zo 70 na 50 g. Upozorňujeme, že táto zmena nemá žiadny vplyv na kvalitatívne vlastnosti výrobku s CHZO. Táto zmena bola nutná aj preto, aby sa zohľadnili výrobky predávané škôlkami, ktoré korunky špargle s týmito vlastnosťami uvádzajú na trh čoraz častejšie.

— Dopĺňa sa toto ustanovenie: „Hustota výsadby musí byť 15 000 až 27 000 rastlín na hektár.“

Minimálny a maximálny počet rastlín na hektár sa udáva s cieľom poskytnúť väčšiu jasnosť a presnosť v špecifikácii výrobku.

— Tento bod: „zrezanie nadzemnej časti rastliny na účely jej úplnej desikácie a vypálenia z pozemku;“

sa mení takto:

„zrezanie nadzemnej časti rastliny na účely jej úplnej desikácie.“

Považovalo sa za vhodné odstrániť časť o vypálení, keďže táto technika je zakázaná.

— Táto veta: „Maximálny ročný výnos pozemku s plnou kapacitou, na ktorom sa pestuje špargľa, je 10 t/ha.“

sa mení takto:

„Maximálny ročný výnos pozemku s plnou kapacitou, na ktorom sa pestuje špargľa, je 12 t/ha.“

V súlade s prispôsobením pestovateľských techník sa upravil, hoci neúmerne, maximálny ročný hektárový výnos z 10 na 12 ton na hektár.

Súvislosť

— Článok 9 špecifikácie výrobku

Do špecifikácie výrobku sa doplnila informácia uvedená v bodoch 4.4 a 4.6 zhrnutia (Ú. v. ES C 114/6 z 15. mája 2002), ktorá viedla k zápisu názvu.

Dopĺňa sa tento text:

„Žiadosť o zápis názvu do registra vychádza z dobrej povesti výrobku. Osobité zloženie pôdy a vlhké podnebie s častými hmlami charakteristické pre dolnú úroveň Pádskej nížiny, ktoré je bežné v celej uvedenej oblasti, v spojení s know-how, tradičnými spôsobmi pestovania špargle a stáročnými skúsenosťami odovzdávanými z generácie na generáciu znamená, že kvalitatívne vlastnosti a typická povaha výrobku sú úzko späté s vymedzenou zemepisnou oblasťou, ktorá sa preto musí považovať za ideálne prostredie na pestovanie špargle ‚Asparago verde di Altedo‘. Pestovateľská oblasť ‚Asparago verde di Altedo‘ sa nachádza medzi cestou Via Aemilia v provincii Bologna, pobrežím Jadranského mora a riekou Pád v provincii Ferrara. Pôvod pestovania, výroby, predaja špargle ‚Asparago verde di Altedo‘ a jej použitia v kuchyni dokladajú listiny z 13. storočia. Významní bolonskí kuchári používali špargľu ‚Asparago verde di Altedo‘ v priebehu storočí často, čo dokazujú recepty obsahujúce špargľu zapísané v ich spisoch. ‚Asparago verde di Altedo‘ sa prvýkrát konkrétne spomína v známom diele ‚Ruralium Commodoriu Librum Duodecim‘, ktorého autorom je významný agronóm Pier Crescenzi, narodený v Bologni v roku 1233. Je to dôkaz o dlhej tradícii pestovania špargle ‚Asparago verde di Altedo‘ v okolí provincií Bologna a Ferrara. Ďalší bolonský agronóm a významný gastronóm zo 17. storočia Vincenzo Tanara spomína zelenú špargľu v úvahe ‚L’economia del cittadino in villa‘ [„Hospodárstvo obyvateľov na vidieku“] z roku 1644.“

Zmena sa týka aj bodu 5 jednotného dokumentu, ktorý je doplnený o niektoré informácie z bodu 4.4 zhrnutia týkajúce sa súvislosti medzi názvom a zemepisnou pestovateľskou oblasťou. Ide výlučne o textové úpravy.

Označovanie

— Článok 8 špecifikácie výrobku

Dopĺňa sa tento odsek:

„Povolené je aj používanie označení a/alebo grafických prvkov, ktoré sa týkajú názvov, názvov spoločností alebo kolektívnych či individuálnych ochranných známok v spojení so znením ‚I.G.P. Asparago verde di Altedo‘ alebo ‚Asparago verde di Altedo I.G.P.‘ a európskym symbolom.“

Vzhľadom na nové požiadavky trhu a rastúci záujem o výrobky s CHZO sa dopĺňa aj možnosť zahrnúť aj označenia a/alebo grafické prvky, ktoré sa týkajú názvov, názvov spoločností alebo kolektívnych či individuálnych ochranných známok na etikete alebo obale.

Zmena sa týka bodu 4.8 zhrnutia uverejneného v Ú. v. ES C 114 z 15. mája 2002 a bodu 3.6 jednotného dokumentu.

— Bod 3.6 jednotného dokumentu

Do tohto bodu sa dopĺňa logo CHZO s cieľom doplniť informácie uvedené v tomto osobitnom bode jednotného dokumentu.

Iné

— Aktualizácia odkazov na právne predpisy

Aktualizovali sa legislatívne odkazy na nariadenie (EÚ) č. 1151/2012.

Balenie

— Článok 7 špecifikácie výrobku

Vkladá sa tento odsek:

„Špargľa ‚Asparago verde di Altedo‘ sa pri uvádzaní na trh musí baliť do takých druhov obalov, ktoré sú akceptované v EÚ v súlade s platnými právnymi predpismi.“

Pokiaľ ide o obaly, je vhodné poskytnúť objasnenie týkajúce sa obalu, ktorý sa má použiť, pričom má zahŕňať všetky druhy obalov akceptované v EÚ v súlade s platnými právnymi predpismi.

Zmena sa týka bodu 4.5 zhrnutia uverejneného v Ú. v. ES C 114 z 15. mája 2002 a bodu 3.5 jednotného dokumentu.

— Článok 7 špecifikácie výrobku

Dopĺňa sa tento odsek:

„Špargľa určená na spracovanie, ktorá sa preto nesmie predávať koncovému spotrebiteľovi, sa môže dodávať ‚voľná‘, v baleniach alebo nádobách, ktoré sú v súlade s platnými právnymi predpismi a na ktorých sa aspoň na jednej strane jasným a čitateľným písmom uvádza znenie ‚Asparago verde di Altedo IGP destinato alla transformazione‘ [„Špargľa s CHZO ‚Asparago verde di Altedo‘ určená na spracovanie“].“

Vzhľadom na rastúce príležitosti a záujem o výrobu výrobkov s CHZO vrátane spracovaných výrobkov sa považovalo za vhodné zahrnúť do špecifikácie týchto výrobkov vzhľad obalov a jasne ho regulovať. V prípade špargle určenej na spracovanie sa preto rozhodlo, že obaly akceptované v EÚ sa môžu použiť, ak je výrobok jasne označený, čím sa zabezpečí vysledovateľnosť.

Zmena sa týka bodu 4.5 zhrnutia uverejneného v Ú. v. ES C 114 z 15. mája 2002 a bodu 3.5 jednotného dokumentu.

JEDNOTNÝ DOKUMENT

„Asparago verde di Altedo“

EÚ č.: PGI-IT-0127-AM01 – 14. 3. 2019

CHOP ( ) CHZO (X)

1. Názov

„Asparago verde di Altedo“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6: Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Chránené zemepisné označenie „Asparago verde di Altedo“ sa vzťahuje na výhonky špargle dopestované v zariadeniach, ktoré sú zapísané v osobitnom zozname kontrolného orgánu a zahŕňajú tieto kultivary zelenej špargle: Eros, Marte, Franco, Giove, Ercole, Vittorio, Athos a ďalšie kultivary, ktoré môžu predstavovať maximálne 20 %.

Chránené zemepisné označenie „Asparago verde di Altedo“ sa vzťahuje na výhonky, ktorých vlastnosti sú stanovené v právnych predpisoch EÚ o uvádzaní špargle na trh a sú zaradené do týchto dvoch tried:

— trieda „Extra“,

— trieda I.

V rámci týchto dvoch tried, s prihliadnutím na osobitné ustanovenia pre jednotlivé triedy a dovolené odchýlky, musí mať „Asparago verde di Altedo“ pri uvádzaní na trh ďalej uvedené obchodné a kvalitatívne vlastnosti. Výhonky musia byť:

— celé,

— na pohľad čerstvé,

— zdravé,

— bez poškodenia hlodavcami alebo hmyzom,

— čisté, t. j. zbavené pôdy alebo iných nečistôt,

— bez nadmernej povrchovej vlhkosti, t. j. náležite „osušené“, ak sa umyli alebo chladili studenou vodou,

— bez cudzích pachov a príchutí (v dôsledku fermentácie alebo prítomnosti plesne).

Výhonky navyše nesmú byť: duté, rozštiepené, ošúpané ani polámané.

Musia mať pekný tvar, hlavičky musia byť pevne uzavreté a len výhonky v triede I môžu byť mierne zahnuté.

Výhonky, ktoré spĺňajú všetky požiadavky špecifikácie výrobku okrem požiadaviek triedy a tvaru, sa môžu použiť len na spracovanie a môžu niesť CHZO „Asparago verde di Altedo“. Takéto výhonky sa nesmú predávať koncovému spotrebiteľovi.

Na výrobu špargle „Asparago verde di Altedo“ je povolené používať iné kultivary špargle vypestované v rámci výskumu odrôd za predpokladu, že sa prostredníctvom experimentálnych a listinných dôkazov preukáže, že spôsob pestovania, ako aj kvalitatívne vlastnosti plodov sú v súlade so špecifikáciou výrobku. Používanie takýchto kultivarov na výrobu „Asparago verde di Altedo“ sa musí vopred oznámiť ministerstvu poľnohospodárskej, potravinárskej a lesníckej politiky, ktoré ich musí posúdiť, pričom môže na tieto účely požiadať o technické stanovisko kontrolný alebo iný orgán.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výroby špargle „Asparago verde di Altedo“ až po zber výrobku sa musia vykonávať v rámci zemepisnej oblasti uvedenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Špargľa „Asparago verde di Altedo“ sa pri uvádzaní na trh musí baliť do takých druhov obalov, ktoré sú akceptované v EÚ v súlade s platnými právnymi predpismi.

Výrobok sa potom balí do zväzkov s minimálnou hmotnosťou 250 g a maximálnou hmotnosťou 3 kg, ktoré sa zviažu a spodky sa zarovnajú, a to mechanickým alebo ručným orezaním. Samotné zväzky sa môžu baliť do látky z vhodného materiálu alebo sa môžu stiahnuť pásom z vhodného materiálu. Následne sa umiestnia do obalov, v ktorých sa uvedú na trh.

Špargľa určená na spracovanie, ktorá sa preto nesmie predávať koncovému spotrebiteľovi, sa môže dodávať „voľná“, v baleniach alebo nádobách, ktoré sú v súlade s platnými právnymi predpismi a na ktorých sa aspoň na jednej strane jasným a čitateľným písmom uvádza znenie „Asparago verde di Altedo IGP destinato alla transformazione“ [„Špargľa s CHZO ‚Asparago verde di Altedo‘ určená na spracovanie“].

3.6. Špecifické pravidlá označovania výrobku, na ktorý sa vzťahuje registrovaný názov

Na obale, v ktorom sa „Asparago verde di Altedo“ predáva, musia byť rovnako veľkým písmom uvedené slová „Asparago verde di Altedo“ a „Indicazione Geografica Protetta“ [„Chránené zemepisné označenie“], ako aj ďalšie povinné označenia stanovené konkrétnymi vnútroštátnymi právnymi predpismi a právnymi predpismi EÚ o uvádzaní špargle na trh.

Okrem toho sa pri zemepisnom označení musí uvádzať logo, t. j. charakteristický symbol špargle s CHZO „Asparago verde di Altedo“, ktorého opis, zobrazenie a farby sú stanovené v grafickej príručke priloženej k špecifikácii výrobku.

Povolené je aj používanie označení a/alebo grafických prvkov, ktoré sa týkajú názvov, názvov spoločností alebo kolektívnych či individuálnych ochranných známok v spojení so znením „I.G.P. Asparago verde di Altedo“ alebo „Asparago verde di Altedo I.G.P.“ a európskym symbolom.

4. Stručné vymedzenie zemepisnej oblasti

Pestovateľská oblasť „Asparago verde di Altedo“ sa nachádza medzi cestou Via Aemilia v provincii Bologna, pobrežím Jadranského mora a riekou Pád v provincii Ferrara. Táto zemepisná oblasť zahŕňa celé správne územie týchto obcí v provinciách Bologna a Ferrara:

provincia Bologna: celé obce Anzola dell’Emilia, Argelato, Bologna, Budrio, Baricella, Bentivoglio, Calderara di Reno, Crevalcore, Castello d’Argile, Castel Maggiore, Castel San Pietro Terme, Castenaso, Castel Guelfo di Bologna, Dozza, Galliera, Granarolo dell’Emilia, Imola, Malalbergo, Medicina, Minerbio, Molinella, Mordano, Ozzano dell’Emilia, Pieve di Cento, Sala Bolognese, Sant’Agata Bolognese, San Giovanni in Persiceto, San Giorgio di Piano, San Lazzaro di Savena, San Pietro in Casale,

provincia Ferrara: celé obce Argenta, Berra, Bondeno, Cento, Codigoro, Comacchio, Copparo, Ferrara, Fiscaglia, Formignana, Goro, Jolanda di Savoia, Lagosanto, Masi Torello, Mesola, Ostellato, Portomaggiore, Poggio Renatico, Ro, Terre del Reno, Tresigallo, Vigarano Mainarda, Voghiera.

5. Súvislosť so zemepisnou oblasťou

Žiadosť o zápis názvu do registra vychádza z dobrej povesti výrobku.

Osobité zloženie pôdy a vlhké podnebie s častými hmlami charakteristické pre dolnú úroveň Pádskej nížiny, ktoré je bežné v celej uvedenej oblasti, v spojení s know-how, tradičnými spôsobmi pestovania špargle a stáročnými skúsenosťami odovzdávanými z generácie na generáciu znamená, že kvalitatívne vlastnosti a typická povaha výrobku sú úzko späté s vymedzenou zemepisnou oblasťou, ktorá sa preto musí považovať za ideálne prostredie na pestovanie špargle „Asparago verde di Altedo“.

Pestovateľská oblasť „Asparago verde di Altedo“ sa nachádza medzi cestou Via Aemilia v provincii Bologna, pobrežím Jadranského mora a riekou Pád v provincii Ferrara. Pôvod pestovania, výroby, predaja špargle „Asparago verde di Altedo“ a jej použitia v kuchyni dokladajú listiny z 13. storočia.

Významní bolonskí kuchári používali špargľu „Asparago verde di Altedo“ v priebehu storočí často, čo dokazujú recepty obsahujúce špargľu zapísané v ich spisoch.

„Asparago verde di Altedo“ sa prvýkrát konkrétne spomína v známom diele „Ruralium Commodoriu Librum Duodecim“, ktorého autorom je významný agronóm Pier Crescenzi, narodený v Bologni v roku 1233.

Je to dôkaz o dlhej tradícii pestovania špargle „Asparago verde di Altedo“ v okolí provincií Bologna a Ferrara.

Ďalší bolonský agronóm a významný gastronóm zo 17. storočia Vincenzo Tanara spomína zelenú špargľu v úvahe „L’economia del cittadino in villa“ [„Hospodárstvo obyvateľov na vidieku“] z roku 1644.

Odkaz na uverejnenie špecifikácie

(Článok 6 ods. 1 druhý pododsek tohto nariadenia)

Úplné znenie špecifikácie výrobku je dostupné na tomto webovom sídle: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo aj:

priamo cez domovskú stránku ministerstva poľnohospodárskej, potravinárskej a lesníckej politiky (www.politicheagricole.it) a kliknutím na „Qualità“ (vpravo v hornej časti obrazovky), potom na „Prodotti DOP, IGP STG“ (v ľavej časti obrazovky) a napokon na „Disciplinari di produzione all’esame dell’UE“.

(1) Ú. v. EÚ L 343, 14.12.2012, s. 1.